钦定古今图书集成/明伦汇编/闺媛典/第005卷 > 《冬歌十七首》
## 钦定古今图书集成/明伦汇编/闺媛典/第005卷 > 《冬歌十七首》

渊冰厚三尺，素雪覆千里。我心如松柏，君情复何似。
涂涩无人行，冒寒往相觅。若不信侬时，但看雪上迹。
寒鸟依高树，枯林鸣悲风。为欢憔悴尽，那得好颜容。
夜半冒霜来，见我辄怨唱。怀冰暗中倚，已寒不蒙亮。
蹑履步荒林，萧索悲人情。一唱《泰始乐》，枯草衔花生。
昔别春草绿，今还墀雪盈。谁知相思老，元鬓白发生。
寒云浮天凝，积雪。冰川波，连山结玉岩，修庭振琼柯。
炭罏却夜寒，重袍坐叠褥。与郎对华榻，弦歌秉兰烛。
天寒岁欲暮，朔风舞飞雪。怀人重衾寝，故有三夏热，
冬林叶落尽，逢春已复曜。葵藿生谷底，倾心不蒙照。
朔风洒霰雨，渌水连冰结。愿欢攘皓腕，共弄初落雪。
严霜白草木，寒风昼夜起。感时为欢叹“霜鬓不可视，
何处结同心。”“西陵松柏下，晃荡无四壁。严霜冻杀我，
白雪停阴冈。丹华耀阳林。何必丝与竹，山水有清音。
未尝经辛苦，无故彊相矜。欲知千里寒，但看井水冰。”
“果欲结金兰，但看松柏林。经霜不堕地，岁寒无异心。
适见三阳日，寒蝉已复鸣。感时为欢叹，白发绿鬓生。”